### 8.     Orientering om myndighedsopgaver i tilknytning til drift og anlæg på vejområdet

**Åbent**

Sagsnr.: 326-2020-62282       J.nr.: 05.01.00           Dokumentnr.:
326-2020-223336

**Sagstype**

Orientering.

**Resume og sagens baggrund**

I tilknytning til drifts- og anlægsopgaver på vejområdet
skal der ofte forud for gennemførelsen af opgaverne iværksættes forundersøgelser
og myndighedsbehandling, inden de konkrete løsninger kan skitseres.

I forbindelse med drøftelsen af årets prioriteringer på for
eksempel trafiksikkerhedsområdet gav Teknik- og Miljøudvalget blandt andet udtryk
for en undring i relation til de ressourcer, der anvendes på indledende
forberedelser i tilknytning til de mere konkrete løsninger.

Der gives her en orientering om nogle af de processer, der
er nødvendige i tilknytning til drift af vejområdet eller forud for et
anlægsprojekt.

**Indstillinger**

Chefen for Vej, Ejendom og Affald indstiller, at
orienteringen tages til efterretning.

**Behandling**

Teknik- og Miljøudvalget.

**Sagsfremstilling**

Forud for drift af vejområdet, igangsættelse af
anlægsprojekter og sagsbehandling kan det være vigtigt at kende ejerforhold og
de matrikulære grænser på vejområdet.

Kalundborg kommune har 860 km veje, hvoraf cirka 377 km ikke
er udskilt i egen vejmatrikel. Af de, der ikke er udskilt, ligger 316 km i
landzone og 61 km i by.

Efter vejloven er det lovpligtigt at have et vejregister, og
at kommuneveje er udskilt i egen vejmatrikel, og dette er samtidigtig
nødvendigt at få klarlagt for ud for løsningen af konkrete opgaver. Kalundborg
kommunes vejregister er ikke fuldt ud digitaliseret og ikke ajourført.

Vi vælger derfor at løse det, der mangler, løbende i
forbindelse med den samlede opgaveløsning i tilknytning til drifts- og
anlægsopgaver på vejområdet. Dette betyder, at der i de enkelte projekter
indregnes budget til klarlægning af de matrikulære forhold, ekspropriation og
anden myndighedsbehandling. I forbindelse med driftsopgaver kan der også
løbende opstå behov for at klarlægge de matrikulære forhold, og udgiften hertil
afholdes af driftsbudgettet.

I det følgende gives nogle eksempler på nogle af de formelle
undersøgelser, analyser og myndighedsopgaver, der knytter sig til de øvrige
opgaver på vejområdet.

Udskillelse af veje

Mange af kommunens veje er ikke udskilt som selvstændig
vejmatrikel, og skellet mellem vejen og private arealer ligger derfor ikke
fast. I tilknytning til forskellige projekter på vejene skal kommunen, derfor
foretage en vejudskillelse. Dette foretages af en landinspektør.

Eksempler på situationer, hvor der skal foretages en
vejudskillelse, er ved kabellægning af gadelys, etablering af cykelstier,
etablering af fortove, gennemførelse af trafiksikkerhedsprojekter og ved
sagsbehandling omkring håndhævelse af oversigtsforhold, [adresse] og
ulovlig råden over vejareal ved henstilling af sten eller andet.

Som eksempel kan det nævnes, at det var nødvendigt at
foretage en vejudskillelse på [adresse]/Hestehavebakken, inden det kunne
vurderes, om der var plads til etablering af cykelstier eller lignende på
vejen. Udgiften til denne opgave lå på cirka 200.000 kr.

Det er muligt for en lodsejer at vinde hævd over et
sideareal til vejen, når der ikke er sket en vejudskillelse. Dette kan give
begrænsninger for vejmyndighedens løsningsmuligheder ved etablering af
eksempelvis stier, ved vejudvidelser, og det kan bevirke, at der skal ske en
ekspropriation.

Ekspropriation

Ved anlægsprojekter kan der være behov for at benytte arealer,
som ikke ejes af Kalundborg Kommune. Behovet for ekspropriation vil være meget
afhængig af projekttype og kan være øget, hvis der ikke er sket en
vejudskillelse.

Tinglysning af oversigtsdeklarationer

Ved nye anlæg er det vigtigt at lave oversigtsdeklarationer,
som bliver tinglyst på matriklen, for at sikre den fremtidige mulighed for at
håndhæve deklarationen.

Tinglysning af brugsret

I forbindelse med etablering af for eksempel nye
stiforbindelser og cykelruter, der blandt andet involverer private veje og
private fællesveje, vil det være nødvendigt at optage de pågældende veje som
offentlig sti og tinglyse en brugsret for at sikre investeringen fremadrettet.

Ajourføring af vejregister

I forbindelse med driftsopgaver på vejområdet kan fejl og
mangler i vejregisteret bevirke, at Kalundborg kommune vedligeholder eller
udfører andre driftsopgaver på vejstrækninger, som ikke er kommuneveje.

Ved ejendomshandler benytter ejendomsmæglerne den centrale
vej og stifortegnelse (CVF), der oplyser, hvem der er ejer af en vej. CVF
bygger på vejregisteret, og hvis vejregistret ikke er ajourført, kan det give
anledning til fejl og mangler i oplysningerne i forbindelse med bolighandler.
Dette giver en række administrative sager.

Et ajourført vejregister vil give en driftsmæsig og
administrativ sikkerhed og effektivisering i forbindelse med mange aspekter af
vejdriftsområdet.

**Økonomiske konsekvenser**

Ingen økonomiske konsekvenser.